作者：李昴英
词牌/韵律：摸鱼儿

paragraphs: 晓风痴、绣帘低舞。
霏霏香碎红雨。
燕忙莺懒春无赖，懒为好花遮护。
浑不顾。
费多少工夫，做得芳菲聚。
休颦百五。
却自恨新年，游疏醉少，光景恁虚度。
猊烟瘦，困起庭阴正午。
游丝飞絮无据。
千林湿翠须臾遍，难绿鬓根霜缕。
愁绝处。
怎忍听，声声杜宇深深树。
东君寄语。
道去也还来，后期长在，紫陌岁相遇。